钦定古今图书集成/理学汇编/学行典/第238卷 > 孔元勋〈弟元恺〉
## 钦定古今图书集成/理学汇编/学行典/第238卷 > 孔元勋〈弟元恺〉

按《广东通志》：“孔元勋，番禺人。父粹，熙宁中，知封川，有
善政，改知雷州兼直学士。元勋少颖异，长益惇厚。居
乡慎言动，虽田叟野老不少忽。绍兴初，领乡荐，中进
士乙科，授连州教授。正身率物，寻知封川。尝上机宜
预防七事，多见采纳。值广寇啸聚薄城，邦人大恐，元
勋率僚属婴城自守，募善射者，连毙二酋，馀党奔溃。”
朝廷褒赏，擢朝散大夫、知新州，抚字益有声，未及大
用而卒，人皆惜之。元勋能文章，工诗，清劲沈郁，类其
为人，有集藏于家。仲弟元恺，亦有行谊，有江右商人
中途苦渴，汲水饮之，因释装憩树下，遗百金而去。元恺见之持归，复往俟焉。有顷商至，四顾踯躅，长号欲
赴井。元恺止之，询其实，举囊还。商酬以半，不受。商感
谢曰：“吾必报子。”比居父丧，商至，为择地窆焉。迄今子
孙繁盛，果符其言。世以元勋，父子兄弟皆贤，故名所
居乡曰慕德里。其后裔稽谱曲阜，盖出尚书戣之派。
戣曾为岭南节度使，于宣圣为三十八世孙云。